Fyrir skömmu var þemavika í Laugargerðisskóla þar sem verkefnin tengdust búfjárrækt fyrr og nú á þessu svæði og notin af skepnum . Að sögn Kristínar Bjarkar Guðmundsdóttur skólastjóra kom þessi hugmynd meðal annars til vegna þess hversu blómlegur búskapur er enn á þessu svæði . Nemendum var kennt að aðskilja þel og tog . Konur úr sveitinni komu með kamba og rokk , kenndu handbrögðin og svo var spunnið . Nemendur bjuggu einnig til rétt og settu í hana þæfðar kindur og voru sumar þeirra litaðar í öllum mögulegum litaafbrigðum . Nautgripræktin vakti ekki síður áhuga . Fjósteikningar af ýmsum gerðum litu dagsins ljós sem án efa verður hægt að kaupa fyrir lítið . Spenvolg nýmjólk var skilin í gamalli skilvindu og smökkuðu nemendur rjómafroðuna og undanrennu . Því miður tókst ekki að strokka smjör , það verður bara næst . Notkun hestsins fyrr og nú var reifuð og rædd . Hesthús voru hönnuð og teiknuð og stærð hrossakynja borin saman . Allir er tóku þátt í þemavikunni voru sammála um að vel hefði til tekist og ánægjan almenn .